En 51-årig mand skal fredag for retten i Aalborg, hvor han er tiltalt for flere forhold, blandt andet blufærdighedskrænkelse.

Opdatering: Retssagen er fredag blevet udskudt til 4. juli. En 51-årig nordjysk mand, som de senere år har gjort politisk karriere – dog uden at blive valgt - er ved Retten i Aalborg blevet tiltalt for blufærdighedskrænkelse. Ifølge sagens anklageskrift sendte manden et foto af sit lem til en journalist med den tilhørende tekst: ”XXX (navnet på den tiltalte, red.) har ikke verdens største pik, men han har – som det fremgår af billedet – verdens klogeste pik. Verdens eneste pik, der er så klog, at den bruger briller”. Det fremgår af sagens oplysninger, at politiet tilsyneladende har ret præcise beviser. I hvert fald i forhold til, at manden sendte e-mailen til journalisten 3. maj 2021 kl. 13.26. Til gengæld fremgår det ikke af anklageskriftet, hvordan politiet med sikkerhed ved, at der var tale om et billede af mandens egen penis, men ifølge anklageskriftet skulle der være tale om netop dette. Tiltalt for flere forhold Den 51-årige mand er også tiltalt for andre forhold, når han efter planen møder i retten i Aalborg fredag. Et af de andre forhold handler om, at han i oktober 2020 skal have offentliggjort et foto af en fransk skolelærer, som i forbindelse med en terrorhandling i Frankrig blev halshugget. Den tiltalte er i den forbindelse tiltalt efter straffelovens §264d, hvor det hedder: ”Med bøde eller fængsel indtil 6 måneder straffes den, som uberettiget videregiver meddelelser eller billeder vedrørende en andens private forhold eller i øvrigt billeder af den pågældende under omstændigheder, der åbenbart kan forlanges unddraget en bredere offentlighed.” Det billede, som den tiltalte ifølge politiet offentliggjorde, var et billede af den franske skolelærers afhuggede hoved, og det er ifølge politiet en overtrædelse af loven. Overtrædelse af navneforbud Endelig er den 51-årige mand tiltalt for at have fotograferet i Retten i Aalborg, selv om det ikke er tilladt. Han er også tiltalt for, at han i sommeren 2020 skal have overtrådt loven ved at offentliggøre navnet på en person, der var involveret i en retssag, selv om Retten i Glostrup havde nedlagt navneforbud i sagen. Retten i Aalborg skal tage stilling til de fire tiltaler mod den 51-årige nordjyske mand fredag. Det fremgår ikke før sagens start, hvordan manden forholder sig til politiets anklager.